钦定古今图书集成/明伦汇编/氏族典/第039卷 > 江东
## 钦定古今图书集成/明伦汇编/氏族典/第039卷 > 江东

按《朝城县志》：“东字伯阳，嘉靖己丑进士，授工部主事。
奉敕督清江船政，以廉能膺上考。历员外郎中，升山
西按察司佥副，左右布政使。深沈有大略，所至清宁。
陞巡抚，宽严并济。寻擢兵部右侍郎，历左侍郎，升工
部尚书。江南倭乱，廷推东文武才，改兵部尚书，奉诏
讨平之。戊午，山西右卫被围，以东往援，围遂解。捷闻”，
上悦，加太子太保，赐绯鱼服。辛酉，改京营戎政尚书，
又改三边尚书，又转总督宣大等处军务尚书。癸亥，
招徕功著，上嘉东勋，赐金帛及麒麟服。适通州告急，
京师戒严，东勤王至，赐上方剑，便宜行事，督六镇援
兵。七日解严，上遣中使慰劳，玺书褒奖，赐食胙，赐蟒
玉，召见面劳，方命还镇。既又手诏表右卫功，赐扁曰
“攸奠邦本，请休”不允。卒于官，谥“恭襄。”